รัฐบาลไทย-ข่าวทำเนียบรัฐบาล-กพร. เดินหน้าผลักดันสถานประกอบการเหมืองแร่ ให้มีมาตรฐานสากลเพื่อความรับผิดชอบต่อสังคม ภายใต้โครงการ CSR-DPIM  โดยมีสถานประกอบการที่ได้มาตรฐาน จำนวน 91 แห่ง  มูลค่ากว่า 88 ล้าน
วันอังคารที่ 28 พฤศจิกายน 2560
กพร. เดินหน้าผลักดันสถานประกอบการเหมืองแร่ ให้มีมาตรฐานสากลเพื่อความรับผิดชอบต่อสังคม ภายใต้โครงการ CSR-DPIM  โดยมีสถานประกอบการที่ได้มาตรฐาน จํานวน 91 แห่ง  มูลค่ากว่า 88 ล้าน
กพร.เดินหน้าผลักดันและส่งเสริมผู้ประกอบการเหมืองแร่ให้มีมาตรฐานสากลเพื่อความรับผิดชอบต่อสังคม ภายใต้โครงการ CSR-DPIM อย่างต่อเนื่อง โดยตลอดระยะเวลา 8 ปีที่ผ่านมา มีผู้ประกอบการได้มาตรฐานแล้ว 91 แห่ง มูลค่ากว่า 88 ล้านบาท
กรมอุตสาหกรรมพื้นฐานและการเหมืองแร่ (กพร.) กระทรวงอุตสาหกรรม เดินหน้าผลักดันและส่งเสริมผู้ประกอบการเหมืองแร่ให้มีมาตรฐานสากลเพื่อความรับผิดชอบต่อสังคม ภายใต้โครงการ CSR-DPIM อย่างต่อเนื่อง โดยตลอดระยะเวลา 8 ปีที่ผ่านมา มีผู้ประกอบการได้มาตรฐานแล้ว 91 แห่ง และใช้งบประมาณสนับสนุนเพื่อพัฒนาสังคมและสิ่งแวดล้อม มูลค่ากว่า 88 ล้านบาท เพื่อมุ่งหวังให้การประกอบกิจการเหมืองแร่อยู่ร่วมกับสังคมและสิ่งแวดล้อมได้อย่างยั่งยืน
นายจุลพงษ์ ทวีศรี รองอธิบดีกรมอุตสาหกรรมพื้นฐานและการเหมืองแร่ รักษาราชการแทนอธิบดีกรมอุตสาหกรรมพื้นฐานและการเหมืองแร่ เปิดเผยว่า อุตสาหกรรมเหมืองแร่ เป็นอุตสาหกรรมที่มีความสําคัญต่อระบบเศรษฐกิจของไทย ในฐานะอุตสาหกรรมต้นน้ําสําหรับภาคการผลิต ซึ่งผลผลิตจากอุตสาหกรรมเหมืองแร่กว่า ร้อยละ 87 คิดเป็นมูลค่ากว่า 78,000 ล้านบาท ใช้เป็นวัตถุดิบสําหรับอุตสาหกรรมต่อเนื่องภายในประเทศ อาทิ อุตสาหกรรมผลิตกระแสไฟฟ้า อุตสาหกรรมผลิตวัสดุก่อสร้าง อุตสาหกรรมซีเมนต์ อุตสาหกรรมเซรามิก แก้วและกระจก อย่างไรก็ตาม อุตสาหกรรมเหมืองแร่ เป็นภาคอุตสาหกรรมที่อาจก่อให้เกิดผลกระทบด้านสิ่งแวดล้อมและชุมชน จึงจําเป็นต้องกํากับดูแลให้สถานประกอบการเหมืองแร่ มีจิตสํานึกและความรับผิดชอบต่อการประกอบการทั้งด้านความปลอดภัย เป็นมิตรต่อสิ่งแวดล้อมและชุมชนโดยรอบ ดังนั้น กพร. จึงได้กําหนดยุทธศาสตร์ในการที่จะผลักดันและส่งเสริมให้สถานประกอบการเหมืองแร่ เข้ามามีบทบาทและมีส่วนร่วมในการรับผิดชอบต่อสังคมเพิ่มมากขึ้น ภายใต้ “โครงการส่งเสริมอุตสาหกรรมแร่ให้มีมาตรฐานสากลเพื่อความรับผิดชอบต่อสังคม (CSR-DPIM)” เพื่อให้สถานประกอบการเหมืองแร่ สามารถประกอบการได้อย่างต่อเนื่องและอยู่ร่วมกับสังคมและสิ่งแวดล้อมได้อย่างยั่งยืน ตลอดจนสร้างความเข้าใจและการยอมรับในการนําทรัพยากรแร่มาใช้ให้เกิดประโยชน์สูงสุดและเกิดความมั่นคงในระยะยาว
ทั้งนี้ การดําเนินงานภายใต้โครงการ CSR-DPIM ตลอดระยะเวลา 8 ปีที่ผ่านมา มีสถานประกอบการเหมืองแร่ที่ได้ตามมาตรฐานสากลเพื่อความรับผิดชอบต่อสังคม รวม 91 แห่ง ในจํานวนนี้มีสถานประกอบการเข้าร่วมเป็นสมาชิกเครือข่าย CSR-DPIM จํานวน 58 แห่ง โดยสร้างให้เกิดโครงการและแผนงานการพัฒนาร่วมกับชุมชมโดยรอบ ซึ่งนํามาสู่ความสัมพันธ์อันดีและการอยู่ร่วมกันอย่างยั่งยืนในรูปแบบต่าง ๆ อาทิ โครงการพัฒนาชุมชนจากผู้ประกอบการ CSR-DPIM จํานวน 56 โครงการ มูลค่าการสนับสนุน จํานวน 5,607,300 บาท แผนงานด้านสิ่งแวดล้อม มูลค่าการสนับสนุน จํานวน 36,487,400 บาท และแผนงานยกระดับคุณภาพชีวิตของผู้มีส่วนได้เสีย มูลค่าการสนับสนุน จํานวน 46,395,117 บาท คิดเป็นมูลค่าการสนับสนุนทางสังคมและสิ่งแวดล้อมของผู้ประกอบการเหมืองแร่ที่เข้าร่วมโครงการ รวมกว่า 88,489,817 บาท สําหรับในปี 2561 กพร. ยังคงมุ่งมั่นผลักดันให้สถานประกอบการเหมืองแร่มีการประกอบการที่ได้มาตรฐานสากลในด้านความรับผิดชอบต่อสังคม เพื่อให้การประกอบการเหมืองแร่สามารถอยู่ร่วมกับชุมชนได้อย่างยั่งยืนต่อไป
สําหรับโครงการ CSR-DPIM ได้กําหนดมาตรฐานความรับผิดชอบต่อสังคมของผู้ประกอบการอุตสาหกรรมเหมืองแร่ออกเป็น 7 หัวข้อ ได้แก่ การกํากับดูแลองค์กร หลักสิทธิมนุษยชน การปฏิบัติด้านแรงงาน สิ่งแวดล้อม  การดําเนินงานอย่างเป็นธรรม ผู้ใช้แร่ และการมีส่วนร่วมในการพัฒนาชุมชน โดยสถานประกอบการที่เข้าร่วมโครงการจะต้องทบทวนการประกอบการตามมาตรฐานทั้ง 7 หัวข้อ เพื่อกําหนดโครงการหรือแผนงานที่ต้องปฏิบัติหรือควรปฏิบัติเพิ่มเติมให้เป็นไปตามมาตรฐานที่กําหนด รวมทั้งเพื่อนําไปประยุกต์ใช้เป็นแนวทางในการปรับปรุงการประกอบการให้ความรับผิดชอบต่อสังคมในระยะยาว
27 พฤศจิกายน 2560